<classify> MAAFANDE wa timu ya soka ya Polisi juzi walishinda mabao 2-1 dhidi ya Jangombe Boys katika mchezo wa Ligi Kuu Zanzibar uliochezwa uwanja wa Amaan mjini hapa.Polisi ambayo imetoka katika vipigo vikubwa viwili mfululizo vya kufungwa mabao matano na timu za Mlandege na Zimamoto katika mchezo huo ilijikuta ikijirekebisha makosa yao na kutoka na ushindi huo.Wakicheza huku wakifikiria vichapo hivyo na kutoruhusu tena Polisi iliyo chini ya kocha Nassor Salum Cholo pichani walianza kupata bao la mapema lililofungwa na Rajab Ali dakika ya tatu.Kuingia kwa bao hilo kulizidisha kasi ya mashambilizi kwa pande zote mbili na kuwafanya wapinzani wao hao kusawazisha kupitia kwa mchezaji wao Khalfan Abdallah na kwenda mapumziko wakiwa 1-1.Boys ambao hii ni mechi ya saba kucheza ipo nafasi ya nne katika msimamo wa ligi hiyo ikiwa na pointi 10 ambapo kati ya michezo hiyo saba imeshinda mechi tatu, sare moja na kufungwa mechi tatu.Polisi bao lake la ushindi lilifungwa na mchezaji wake Ali Abdallah dakika ya 67 na kwa matokeo hayo itakuwa imefikisha pointi sita baada ya kushinda mechi moja, kufungwa mechi tatu na sare mechi tatu.Ligi Kuu ya Zanzibar bado inaongozwa na Zimamoto yenye pointi 19, timu ambayo imecheza mechi saba, sita imeshinda na moja imetoka sare.  <topic>: michezo 